CELEX: 32022D0552
Language: da
Date: 2022-04-04 00:00:00
Title: Kommissionens gennemførelsesafgørelse (EU) 2022/552 af 4. april 2022 om fastsættelse af, at amerikanske nationale værdipapirbørser, der er registreret hos Securities and Exchange Commission, opfylder retligt bindende krav, der er ækvivalente med kravene i afsnit III i direktiv 2014/65/EU, og som er underlagt effektivt tilsyn og effektiv håndhævelse (EØS-relevant tekst)

6.4.2022   
               
               
                  DA
               
               
                  Den Europæiske Unions Tidende
               
               
                  L 107/85
               
            
         KOMMISSIONENS GENNEMFØRELSESAFGØRELSE (EU) 2022/552
         af 4. april 2022
         om fastsættelse af, at amerikanske nationale værdipapirbørser, der er registreret hos Securities and Exchange Commission, opfylder retligt bindende krav, der er ækvivalente med kravene i afsnit III i direktiv 2014/65/EU, og som er underlagt effektivt tilsyn og effektiv håndhævelse
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (1), særlig artikel 2a, stk. 2, og
         ud fra følgende betragtninger:
         
                     (1)
                  
                  
                     Det følger af definitionen af »OTC-derivat« og »OTC-derivataftale« i artikel 2, nr. 7), i forordning (EU) nr. 648/2012, at andre finansielle instrumenter end OTC-derivater er derivataftaler, hvis gennemførelse finder sted enten på et reguleret marked som defineret i artikel 4, stk. 1, nr. 21), i Europa-Parlamentets og Rådets direktiv 2014/65/EU (2) eller på et tredjelandsmarked, der anses for at svare til et reguleret marked i henhold til artikel 2a i forordning (EU) nr. 648/2012. Med henblik på forordning (EU) nr. 648/2012 bør derivataftaler, der gennemføres på et tredjelandsmarked, der anses for at svare til et reguleret marked, derfor klassificeres som andre finansielle instrumenter end OTC-derivater.
                  
               
                     (2)
                  
                  
                     I henhold til artikel 2a i forordning (EU) nr. 648/2012 anses et tredjelandsmarked for at svare til et reguleret marked, hvis det pågældende marked opfylder retligt bindende krav, som er ækvivalente med kravene i afsnit III i direktiv 2014/65/EU, og furudsat at det pågældende marked er underlagt effektivt løbende tilsyn og effektiv løbende håndhævelse i det pågældende tredjeland. Det bør derfor vurderes, om nationale værdipapirbørser, der er etableret i USA, og som SEC fører tilsyn med, opfylder sådanne krav.
                  
               
                     (3)
                  
                  
                     Denne ækvivalensvurdering er begrænset til de nationale værdipapirbørser, der er opført i bilaget til denne afgørelse, og omfatter således derivater, der handles på disse børser og cleares af CCP'er, der er anerkendt af ESMA.
                  
               
                     (4)
                  
                  
                     I Section 3(a)(1) i Securities Exchange Act af 1934 (»Exchange Act«) defineres en børs (»exchange«) som enhver organisation, sammenslutning eller gruppe af personer, der udgør, driver eller stiller en markedsplads eller faciliteter til rådighed, der bringer købere og sælgere af værdipapirer sammen, eller på anden vis varetager de funktioner i forbindelse med værdipapirer, der sædvanligvis varetages af en børs. Udtrykket »exchange« er yderligere defineret i SEC-regel 3b-16 som »en organisation, sammenslutning eller gruppe af personer, der samler ordrer for værdipapirer med flere købere og sælgere, og anvender etablerede, ikkeskønsmæssige metoder (uanset om det er ved at stille en handelsfacilitet til rådighed eller ved at fastsætte regler), i henhold til hvilke sådanne ordrer interagerer med hinanden, og de købere og sælgere, der indgiver sådanne ordrer, accepterer betegnelserne for handelen. En børs skal derfor drive et multilateralt system i overensstemmelse med ikkeskønsmæssige regler.
                  
               
                     (5)
                  
                  
                     I henhold til Section 19(a)(1) i Exchange Act skal en børs registreres hos SEC som en national værdipapirbørs, før den kan påbegynde sin virksomhed. SEC indrømmer registrering, hvis SEC konkluderer, at de relevante krav vedrørende ansøgeren er opfyldt. SEC skal nægte registrering, hvis disse krav ikke er opfyldt. I overensstemmelse med Exchange Act skal en børs endvidere have indført ordninger, der vedrører alle typer adfærd og aktiviteter, som en deltager ønsker at gennemføre. I henhold til Exchange Act er fortsat overholdelse af de indledende registreringskrav en betingelse for fortsat registrering for nationale værdipapirbørser. Registrerede nationale værdipapirbørser skal således opretholde bestemmelser, politikker og procedurer, der er i overensstemmelse med deres lovfæstede forpligtelser, samt have kapacitet til løbende at varetage deres forpligtelser.
                  
               
                     (6)
                  
                  
                     I Exchange Act præciseres det endvidere, at nationale værdipapirbørser skal give deres medlemmer upartisk adgang til deres markeder og tjenester. Adgangskriterierne skal være gennemsigtige, og de må ikke anvendes på en urimeligt diskriminerende måde. Registrerede nationale værdipapirbørser skal således have klare og gennemsigtige regler for optagelse af værdipapirer til handel, således at de pågældende værdipapirer kan handles på rimelige, ordentlige og effektive betingelser og er frit omsættelige. Både options- og aktiebørser har noteringsstandarder, der er underlagt SEC's tilsyn i henhold til Section 19 og Rule 19b-4 i Exchange Act. SEC's regler og noteringsstandarder pålægger udstedere af værdipapirer, der ligger til grund for optioner, at sørge for rettidig offentliggørelse af oplysninger, der er væsentlige for investorerne, eller som kan have væsentlig betydning for kursen på værdipapirerne. Nationale værdipapirbørser må ikke notere værdipapirer tilhørende en udsteder, som ikke opfylder revisionsudvalgets krav, jf. SEC-reglerne. En national værdipapirbørs må ikke lade værdipapirer, der ligger til grund for optioner, registrere, hvis oplysninger om de pågældende værdipapirer og udstederen ikke er tilgængelige. I henhold til SEC's Rule 9b-1 er der også krav om, at optionsmarkeder skal udarbejde et optionsoplysningsdokument med visse nærmere angivne oplysninger om karakteristika og risici ved børshandlede optioner. Børsmæglere skal forsyne kunderne med disse optionsoplysningsdokumenter, og dette dokument skal indgives til SEC, inden det udleveres til kunderne. Endvidere er Options Clearing Corporation (»OCC«) udsteder af børsnoterede optioner. OCC er registreret hos SEC som clearingselskab og selvregulerende organisation. OCC skal overholde Section 17A i Exchange Act, som bl.a. kræver, at OCC's regler generelt skal have til formål at beskytte investorer og offentlighedens interesser. OCC's regler er underlagt SEC's tilsyn i henhold til Section 19 i Exchange Act og SEC's Rule 19b-4. Desuden er ændringer, som OCC'en agter at foretage af sine regler, operationer eller procedurer, som i væsentlig grad kan påvirke arten eller niveauet af den risiko, som OCC'en udgør, også underlagt SEC's tilsyn i henhold til Section 806(e), i Dodd-Frank Wall Street Reform and Consumer Protection Act af 2010 og SEC's Rule 19b-4. I henhold til SEC's Rule 17Ad-22(c) skal OCC'en offentliggøre årlige reviderede finansielle oplysninger. Desuden kræves det i SEC's Rule 17Ad-22(e)(23), at et OCC håndhæver politikker og procedurer, der bl.a. indeholder bestemmelser om offentliggørelse af alle relevante regler og materielle procedurer, herunder centrale aspekter af dens regler og procedurer for håndtering af misligholdelser, af grundlæggende data om transaktionsvolumen og -værdier og af en omfattende beskrivelse af dens væsentlige regler, politikker og procedurer vedrørende dens retlige, ledelsesmæssige, risikostyringsmæssige og operationelle rammer. Der sikres velordnet handel med værdipapirer på en national værdipapirbørser gennem SEC's beføjelser til at suspendere handel og udstede »emergency orders« i visse situationer og til at beskytte offentlighedens interesse og investorerne. USA's regelsæt omfatter også krav om gennemsigtighed før og efter handel for at give markedsdeltagerne rettidig information.
                  
               
                     (7)
                  
                  
                     Når en national værdipapirbørs er blevet registreret hos SEC, bliver den en selvregulerende organisation (Self-Regulatory Organisation — »SRO«). Selvregulering af markedsmellemmænd gennem et system af SRO'er er en af hjørnestenene i USA's reguleringsmæssige rammer. SRO'er er, i deres egenskab af reguleringsorganer, hovedsagelig ansvarlige for at vedtage reglerne for deres medlemmers forretningsadfærd og for overvågningen af deres medlemmers forretningsadfærd. I deres egenskab som SRO'er overvåger nationale værdipapirbørser deres medlemmer og personer med tilknytning til dem og sikrer, at de overholder Exchange Act, reglerne deri og deres egne regler. Hvis medlemmerne ikke overholder nationale værdipapirbørsers regler skal nationale værdipapirbørser skride ind over for deres medlemmers eventuelle overtrædelser af markedets regler eller af den føderale lovgivning om værdipapirer. De skal også underrette SEC om væsentlige overtrædelser.
                  
               
                     (8)
                  
                  
                     De retligt bindende krav til nationale værdipapirbørser, der er godkendt i USA, som er fastsat i de retlige rammer for driften af nationale værdipapirbørser, giver derfor resultater, som er ækvivalente med de krav, der er fastsat i afsnit III i direktiv 2014/65/EU, på følgende områder: proceduren for tilladelse, definitionskrav, adgang til anerkendt børs, organisatoriske krav, finansielle instrumenters optagelse til handel, instrumenters suspension og fjernelse fra handel, overvågning af overholdelse samt adgang til ordninger for clearing og afvikling.
                  
               
                     (9)
                  
                  
                     Kommissionen konkluderer derfor, at de retligt bindende krav til nationale værdipapirbørser, som er fastsat af USA, er ækvivalente med de krav, der er fastsat i afsnit III i direktiv 2014/65/EU.
                  
               
                     (10)
                  
                  
                     Hvad angår effektivt tilsyn udgør Securities Act af 1933 (»Securities Act«) og Exchange Act de vigtigste retsakter i den primære lovgivning, der fastsætter en retligt bindende ordning for handel med værdipapirer i USA. Ved Exchange Act tillægges SEC brede beføjelser vedrørende alle aspekter af værdipapirsektoren, herunder beføjelse til at registrere, regulere og føre tilsyn med børsmæglere, overførselsagenter og clearingagenturer samt de amerikanske SRO'er, der omfatter nationale værdipapirbørser.
                  
               
                     (11)
                  
                  
                     I Exchange Act identificeres og forbydes visse typer adfærd på markederne. og loven tillægger SEC disciplinære beføjelser over for regulerede enheder og personer med tilknytning til dem. Desuden tillægger Exchange Act SEC beføjelser til at kræve periodiske indberetninger af oplysninger fra selskaber med børsnoterede værdipapirer. Selvregulering af markedsmellemmænd gennem et system af SRO'er er en af hjørnestenene i USA's reguleringsmæssige rammer. I henhold til USA's regelsæt er SRO'er, i deres egenskab af reguleringsorganer, hovedsagelig ansvarlige for at vedtage og overvåge reglerne for deres medlemmers forretningsadfærd.
                  
               
                     (12)
                  
                  
                     I overensstemmelse med Exchange Act skal alle registrerede nationale værdipapirbørser være i stand til at sikre, at deres medlemmer og personer med tilknytning til dem overholder Exchange Act, reglerne deri og deres egne regler. Som led i det løbende tilsyn med nationale værdipapirbørser vurderer SEC hver børs' evne til at overvåge dens medlemmer og deres handelsaktiviteter. Det påhviler også en national værdipapirbørs at gribe ind over for deres medlemmers eventuelle overtrædelser af markedets regler eller af den føderale lovgivning om værdipapirer og indberette sådanne potentielle overtrædelser til SEC.
                  
               
                     (13)
                  
                  
                     Som led i forpligtelsen til at håndhæve medlemmernes overholdelse er nationale værdipapirbørser ansvarlige for at undersøge og gribe ind over for overtrædelser af Exchange Act og reglerne deri. Efter eget skøn kan SEC også undersøge og retsforfølge overtrædelser af Exchange Act og reglerne deri. SRO'ers regler vurderes også af SEC. I henhold til Section 19(h) i Exchange Act kan SEC pålægge sanktioner over for SRO'er, der uden rimelig begrundelse eller undskyldning har undladt at håndhæve, at et medlem eller en person med tilknytning til et medlem, overholder en SRO-regel.
                  
               
                     (14)
                  
                  
                     I henhold til paragraf 21 i Exchange Act kan SEC undersøge overtrædelser af SRO-regler og pålægge sanktioner over for SRO-medlemmer, der overtræder en SRO-regel. Som led i sit løbende tilsyn med SRO'er vurderer SEC hver national værdipapirbørs' evne til at overvåge dens medlemmer og deres handelsaktiviteter. Nationale værdipapirbørser skal underrette SEC om alle regelændringer.
                  
               
                     (15)
                  
                  
                     Hvad angår effektiv håndhævelse har SEC brede beføjelser til at undersøge faktiske eller mulige overtrædelser af USA's føderale lovgivning om værdipapirer, herunder Exchange Act og reglerne vedtaget i henhold dertil. SEC kan indhente fortegnelser fra regulerede enheder i henhold til sine tilsynsmæssige beføjelser. Endvidere kan SEC i medfør af sine indkaldelsesbeføjelser kræve forelæggelse af dokumenter eller vidnesbyrd af enhver person eller enhed i hvor som helst i USA. SEC har beføjelse til at træffe håndhævelsesforanstaltninger ved at indlede civile søgsmål i federal district courts eller iværksætte administrative procedurer for en SEC-tilknyttet forvaltningsdommer for overtrædelser af den føderale lovgivning om værdipapirer, herunder insiderhandel og markedsmanipulation. I civile søgsmål kan SEC anmode om aflevering af uretmæssigt tilegnede aktiver, renter før dom, civile bøder, påbud samt andre former for »ancillary relief« (såsom regnskabsaflæggelse fra en tiltalt).
                  
               
                     (16)
                  
                  
                     Ved administrative indgreb kan sanktioner være påtaler, begrænsninger af aktiviteter, civilretlige sanktioner ud over aflevering af uretmæssigt tilegnede aktiver eller forbud for personer eller tilbagekaldelse af en enheds registrering. SEC har beføjelser til at træffe håndhævelsesforanstaltninger over for en SRO, hvis den har undladt at handle eller varetage nødvendige funktioner på tilfredsstillende vis. Desuden er SEC bemyndiget til at koordinere sine håndhævelsesforanstaltninger med nationale og internationale modparter på et hvilket som helst tidspunkt under en undersøgelse eller efterforskning, herunder henvisning af en sag til det amerikanske justitsministerium med henblik på strafferetlig forfølgelse eller til andre strafferetlige eller regulerende organer med henblik på indgriben. Endvidere har SEC beføjelse til at dele ikkeoffentlige oplysninger med indenlandske og internationale modparter.
                  
               
                     (17)
                  
                  
                     USA's retlige og tilsynsmæssige rammer sikrer markedsgennemsigtighed og -integritet ved forebyggelse af markedsmisbrug i form af insiderhandel og markedsmanipulation. Denne retlige og tilsynsmæssige ramme forbyder adfærd, der kan føre til en forvridning af markedernes funktion, herunder markedsmanipulation og videregivelse af urigtige eller vildledende oplysninger. Denne retlige og tilsynsmæssige ramme giver også SEC beføjelse til at træffe håndhævelsesforanstaltninger over for en sådan adfærd.
                  
               
                     (18)
                  
                  
                     Kommissionen konkluderer derfor, at de nationale værdipapirbørser er underlagt effektivt løbende tilsyn og effektiv løbende håndhævelse i USA.
                  
               
                     (19)
                  
                  
                     Betingelserne i artikel 2a i forordning (EU) nr. 648/2012 anses derfor for at være opfyldt for så vidt angår nationale værdipapirbørser, der er godkendt og underlagt tilsyn af SEC i USA.
                  
               
                     (20)
                  
                  
                     Denne afgørelse er baseret på de retligt bindende krav til nationale værdipapirbørser, som er gældende i USA på tidspunktet for vedtagelsen af afgørelsen. Kommissionen vil i samarbejde med ESMA fortsat løbende overvåge udviklingen i de retlige og tilsynsmæssige ordninger, der gælder i USA for nationale værdipapirbørser, og kontrollere, at de betingelser, som danner grundlag for denne afgørelse, er opfyldt.
                  
               
                     (21)
                  
                  
                     Den regelmæssige gennemgang af de retlige og tilsynsmæssige rammer, der gælder for nationale værdipapirbørser i USA, berører ikke Kommissionens mulighed for at foretage en særlig gennemgang på et hvilket som helst tidspunkt, hvis den relevante udvikling nødvendiggør, at Kommissionen revurderer den anerkendelse af rammerne som ækvivalente, som nærværende afgørelse giver. En sådan revurdering kan medføre ophævelse af denne afgørelse.
                  
               
                     (22)
                  
                  
                     Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
                  
               VEDTAGET DENNE AFGØRELSE:
         
            Artikel 1
            Med henblik på artikel 2, nr. 7), i forordning (EU) nr. 648/2012 skal amerikanske nationale værdipapirbørser, der er registreret hos Securities and Exchange Commission, og som er angivet i bilaget til denne afgørelse, opfylde retligt bindende krav, der er ækvivalente med kravene i afsnit III i direktiv 2014/65/EU, og som er underlagt effektivt tilsyn og effektiv håndhævelse.
         
         
            Artikel 2
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 4. april 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 201 af 27.7.2012, s. 1.
         
            (2)  Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (EUT L 173 af 12.6.2014, s. 349).
      
      
         
            BILAG
            
               Nationale værdipapirbørser, der er registreret hos USA's Securities and Exchange Commission, og som anses for at være ækvivalente med regulerede markeder:
            
            
                        a)
                     
                     
                        BOX Exchange LLC
                     
                  
                        b)
                     
                     
                        Cboe BZX Exchange, Inc.
                     
                  
                        c)
                     
                     
                        Cboe C2 Exchange, Inc.
                     
                  
                        d)
                     
                     
                        Cboe EDGX Exchange, Inc.
                     
                  
                        e)
                     
                     
                        Cboe Exchange, Inc.
                     
                  
                        f)
                     
                     
                        Miami International Securities Exchange, LLC
                     
                  
                        g)
                     
                     
                        MIAX Emerald, LLC
                     
                  
                        h)
                     
                     
                        MIAX PEARL, LLC
                     
                  
                        i)
                     
                     
                        Nasdaq GEMX, LLC
                     
                  
                        j)
                     
                     
                        Nasdaq ISE, LLC
                     
                  
                        k)
                     
                     
                        Nasdaq BX, Inc.
                     
                  
                        l)
                     
                     
                        Nasdaq MRX, LLC
                     
                  
                        m)
                     
                     
                        Nasdaq PHLX, LLC
                     
                  
                        n)
                     
                     
                        Nasdaq Options Market, LLC
                     
                  
                        o)
                     
                     
                        NYSE American Options, LLC
                     
                  
                        p)
                     
                     
                        NYSE Arca, Inc.